*Projekts*

**Ziņojums Saeimai**

**“****Par Darba likuma 68.panta trešajā un ceturtajā daļā noteiktā regulējuma piemērošanu praksē un tā ietekmi uz darbinieku tiesisko stāvokli”**

[1] Ziņojums Saeimai “Par Darba likuma 68.panta trešajā un ceturtajā daļā noteiktā regulējuma piemērošanu praksē un tā ietekmi uz darbinieku tiesisko stāvokli” ir izstrādāts atbilstoši Darba likuma pārejas noteikumu 18.punktā paredzētajam, proti, Ministru kabinets izvērtē šā likuma 68.panta trešajā un ceturtajā daļā noteiktā regulējuma piemērošanu praksē un tā ietekmi uz darbinieku tiesisko stāvokli un līdz 2021.gada 1.februārim iesniedz par to Saeimai ziņojumu.

[2] 2019.gada 28.martā tika izdarīti grozījumi Darba likumā, kas stājās spēkā 2019.gada 1.maijā un paredzēja izmaiņas Darba likuma 68.pantā.

Atbilstoši šiem grozījumiem Darba likuma 68.panta trešā daļa paredz, ka ar ģenerālvienošanos, kas noslēgta atbilstoši šā likuma [18.panta](https://likumi.lv/ta/id/26019#p18) ceturtajai daļai un paredz būtisku valsts noteiktās minimālās darba algas vai stundas algas likmes paaugstināšanu nozarē vismaz 50 procentu apmērā virs valsts noteiktās minimālās darba algas vai stundas algas likmes, piemaksas apmēru par virsstundu darbu var noteikt mazāku par šā panta pirmajā daļā noteikto, bet ne mazāku kā 50 procentu apmērā no darbiniekam noteiktās stundas algas likmes, turklāt, ja ir nolīgta akorda alga, — ne mazāku kā 50 procentu apmērā no noteiktā akorddarba izcenojuma par paveiktā darba daudzumu.

Savukārt šā panta ceturtā daļa noteic, ka gadījumā, ja valsts nosaka minimālo darba algu vai stundas likmi tādā apmērā, ka spēkā esošas ģenerālvienošanās ietvaros noteiktās minimālās darba algas vai stundas likmes apmērs nozarē vairs neatbilst šā panta trešajā daļā minētajam kritērijam, un ja šīs ģenerālvienošanās ietvaros minētā piemaksa par virsstundām noteikta mazākā apmērā nekā šā panta pirmajā daļā noteiktais apmērs, tad attiecīgās ģenerālvienošanās ietvaros veic grozījumus tā, lai tiktu nodrošināta atbilstība šā panta trešajai daļai. Ja minētie grozījumi netiek veikti, ģenerālvienošanās zaudē spēku gadu pēc neatbilstības iestāšanās dienas.

[3] Būvniecības nozare ir pirmā, kas pēc vairāku gadu darba spēja atrast kopīgu valodu par nozarei svarīgiem jautājumiem, noslēdzot vispārsaistošu ģenerālvienošanos ar mērķi mazināt ēnu ekonomiku, noteikt augstākas sociālās garantijas nozarē nodarbinātajiem darbiniekiem, veicināt godīgu konkurenci, veidot darbinieku noturīgu piesaisti uzņēmumiem, kā arī izslēgt dempinga cenu piedāvājumu no publiskajiem iepirkumiem.

Ģenerālvienošanās tika publicēta oficiālajā izdevumā “Latvijas Vēstnesis” 2019.gada 3.maijā, un teksts ir pieejams šajā tīmekļvietnē: <https://www.vestnesis.lv/op/2019/88.DA1>.

Parakstot ģenerālvienošanos, puses noteica, ka tā stājas spēkā 6 mēnešu laikā pēc publicēšanas, proti, ģenerālvienošanās stājās spēkā 2019.gada 3.novembrī un būs spēkā līdz 2025.gada 31.decembrim.

Būvniecības nozare šobrīd ir vienīgā nozare Latvijā, kuras spēkā esošajā ģenerālvienošanās ir izmantots Darba likuma 68.panta trešās daļas regulējums, kas nosaka zemāku piemaksas par virsstundu darbu apmēru, vienlaikus paredzot augstāku minimālās darba algas likmi nozarē nodarbinātajiem.

Šīs ģenerālvienošanās 2.3.apakšpunkts noteic, ka būvniecībā nodarbinātajiem piemaksa par virsstundu darbu tiek noteikta 50 procentu apmērā no noteiktās algas, bet, ja nolīgta akorda alga – ne mazāk kā 50 procentu apmērā no akorddarba izcenojuma par paveiktā darba daudzumu. Vienlaikus ģenerālvienošanās paredz būtiski celt minimālo algu būvniecības nozarē. Tā paredz, ka pārejas periodā no 2019.gada 3.novembra līdz 2020.gada 2.maijam minimālā alga šajā nozarē ir 650 euro mēnesī, bet stundas tarifa likme ir 3.89 euro, savukārt ar 2020.gada 3.maiju būvniecības nozarē minimālā alga ir 780 euro, bet stundas likme – 4.67 euro. Tātad, salīdzinot ar valsts noteikto minimālās algas apjomu 430 euro mēnesī (2021.gadā – 500 euro), ģenerālvienošanās paredz salīdzinoši lielu minimālo algu.

[4] Lai analizētu Darba likuma 68.panta trešajā un ceturtajā daļā noteiktā regulējuma piemērošanu praksē un to ietekmi uz darbinieku tiesisko stāvokli, tika aptaujāti gan sociālie partneri, gan citas iesaistītās institūcijas, kā arī uzraudzības un kontroles iestādes.

Ņemot vērā to, ka būvniecības nozares ģenerālvienošanās spēkā stājās 2019.gada 3.novembrī, turklāt tajā bija ietverts arī pārejas periods, kā arī to, ka 2020.gada laikā divas reizes tika izsludināta ārkārtējā situācija saistībā ar Covid-19 izplatību (no 2020.gada 12.martam līdz 9.jūnijam, kā arī šobrīd no 9.novembra līdz 2021.gada 11.janvārim), ir grūti novērtēt šīs normas patieso ietekmi uz darba attiecībām konkrētajā tautsaimniecības nozarē, jo ārkārtējā situācija ir ietekmējusi visas tautsaimniecības nozares un darba tirgu, t.sk. arī būvniecības jomu.

Tomēr, apkopojot sociālo partneru, iesaistīto institūciju un uzraudzības un kontroles iestāžu viedokļus, šobrīd ir iespējams izdarīt atsevišķus secinājumus par Darba likuma 68.panta trešajā un ceturtajā daļā noteiktā regulējuma piemērošanu praksē vienā tautsaimniecības nozarē – būvniecībā, un šāda regulējuma ietekmi uz darbinieku tiesisko stāvokli.

[5] Sociālo partneru (Latvijas Brīvo arodbiedrību savienības un Latvijas Darba devēju konfederācijas) ieskatā gan normas izstrādes laikā, gan arī normas darbības laikā Darba likuma 68.panta trešā un ceturtā daļa veicina Satversmes 108.pantā paredzēto tiesību uz koplīgumu (t.sk. arī ģenerālvienošanos) īstenošanu, jo tādejādi tiek sekmēta brīvprātīgu pārrunu mehānisma izveidošana un izmantošana, lai slēgtu darba koplīgumu starp darba devējiem un darba devēju organizācijām, no vienas puses, un arodbiedrībām, no otras puses. Vienlaikus tiek veicināta sociālo partneru autonomija un koplīguma pārrunu brīvība Latvijā, kā arī nozaru pašregulācija, jo īpaši tādēļ, ka Darba likums piedāvā virkni jautājumu, kur tieši sociālo partneru savstarpējo sarunu rezultātā var veidot nozarei saistošu regulējumu, neatkarīgi no valsts tiesiskā regulējuma normām.

Kopumā pozitīvs vērtējums tiek pausts arī no ģenerālvienošanās tiešajām slēdzējpusēm, kuras savstarpēji nodrošina šīs ģenerālvienošanās īstenošanas uzraudzību. Vienlaikus puses ir izveidojušas arī efektīvu ģenerālvienošanās uzraudzības un strīdīgo jautājumu izvērtēšanas mehānismu, lai nodrošinātu, ka ģenerālvienošanās ietvertās normas vienveidīgi īsteno gan darba devēji, gan arī arodbiedrības.

Lai risinātu dažādus jautājumus, kas saistīti ar ģenerālvienošanās izpildi un piemērošanu, puses izveidoja ģenerālvienošanās pušu komiteju, kuras sastāvā ir četri pārstāvji no katras puses – četri arodbiedrības pārstāvji un četri darba devēju pārstāvji (divi deleģēti pārstāvji no biedrības “Latvijas Būvuzņēmēju partnerība”, viens – no biedrības “Latvijas Ceļu būvētājs” un viens – no biedrības “Latvijas Būvnieku asociācija”). Līdz šim šī komiteja ir tikusies jau septiņas reizes.

Gan nozares darba devēji, gan arodbiedrības atzina, ka pirms ģenerālvienošanās stāšanās spēkā, kā arī pirmajos mēnešos pēc tās stāšanās spēkā abām darba attiecību pusēm – gan darbiniekiem, gan arī darba devējiem bija diezgan daudz neskaidrību. Ģenerālvienošanās pušu komiteja, veiksmīgi darbojoties, ir spējusi nodrošināt, ka sākotnējās neskaidrības tiek atrisinātas un saskaņotā veidā tiek darītas zināmas gan darbiniekiem un arodbiedrībām, gan arī darba devējiem.

Neskatoties uz izaicinājumiem, kas radušies ģenerālvienošanās sākotnējā izpildē, kopumā Latvijas Būvniecības nozares arodbiedrība atzina, ka gada laikā, kopš spēkā ir minētā ģenerālvienošanās, nav konstatēti tādi gadījumi, kad darbiniekam nekorekti tiktu piemērotas ģenerālvienošanās normas attiecībā uz piemaksas par virsstundu darbu apmēru. Vienlaikus organizācija uzsvēra, ka joprojām darbiniekiem ir atsevišķi neskaidri jautājumi, piemēram, par to, vai attiecībā uz viņiem ir piemērojamas šīs ģenerālvienošanās normas, respektīvi, vai darbinieku veicamais darbs ir būvniecība, tāpat nereti tiek uzdoti jautājumi par to, vai pareizi ir piemērotas ģenerālvienošanās normas un darba samaksas aprēķins ir pareizs u.c.,tomēr ģenerālvienošanās pušu komitejā, visām iesaistītājām pusēm sadarbojoties, tiek rasti kopīgi risinājumi un tie tiek darīti zināmi.

Latvijas Būvniecības nozares arodbiedrība un Latvijas Būvuzņēmēju partnerība atzina, ka gan darbiniekiem, gan darba devējiem joprojām ir jautājumi saistībā ar summētā darba laika noteikšanu – gan par summētā darba laika pārskata perioda pagarināšanas vai saīsināšanas iespējām, summētā darba laika kā tāda piemērošana un attiecīgi arī darba samaksas jautājumu specifika šajā gadījumā.

Tas nozīmē, ka neskatoties uz to, ka Latvijas Būvniecības nozares arodbiedrība sadarbībā ar Latvijas Būvuzņēmēju partnerības un Valsts ieņēmumu dienesta pārstāvjiem 2020.gadā organizēja divus seminārus (12.martā un 24.aprīlī), lai skaidrotu ģenerālvienošanās praktisko piemērošanu, kā arī to, ka arodbiedrības un darba devējus pārstāvošās organizācijas regulāri atjaunina informāciju par ģenerālvienošanās piemērošanas jautājumiem savās tīmekļvietnēs, ir būtiski turpināt konkrētajā nozarē nodarbināto informēšanu par ģenerālvienošanās saturu. Tikpat svarīgi ir arī informēt darba devējus par darba laika organizēšanas un darba samaksas jautājumiem.

[6] Iesaistītās iestādes, kā arī uzraudzības un kontroles iestādes, tieši tāpat kā sociālie partneri, uzsvēra, ka sākotnēji bija ļoti daudz jautājumu par ģenerālvienošanās attiecināšanu un piemērošanu gan darbiniekiem, gan darba devējiem. Šobrīd iestādes saskaras jau ar specifiskākiem jautājumiem, piemēram, konkrētajā situācijā piemērojamo noteikumu skaidrošanu vai radušās situācijas risināšanu.

Vienlaikus Valsts ieņēmumu dienests informēja, ka pagājušā gada nogalē un šī gada pirmā pusgada laikā kopš ģenerālvienošanās ir stājusies spēkā, bija saņemtas sūdzības par t.s. aplokšņu algām. Izskatot saņemtās sūdzības, tika konstatēts, ka būvniecības nozares uzņēmumos deklarētās darba algas un stundas tarifu likme neatbilst ģenerālvienošanās noteiktajam. Diemžēl joprojām saglabājās arī iepriekš vērotā tendence, ka būvniecībā nodarbinātajiem norāda nostrādāto stundu skaitu, kas nesasniedz stundu skaitu normālā darba laika ietvaros, proti, tiek norādīts, ka darbinieki tiek nodarbināti nepilnu darba laiku, līdz ar to arī minimālā darba alga nesasniedz ģenerālvienošanās paredzēto. Vienlaikus jāatzīst, ka stundas tarifa likme tiek norādīta atbilstoši ģenerālvienošanās noteiktajam, vai arī nedaudz to pārsniedz.

Tāpat Valsts ieņēmumu dienests saņēma sūdzības saistībā ar iespējamām neatbilstībām norādītajos profesijas kodos nodarbinātajiem, jo tieši nodarbinātā profesijas kods ir viens no kritērijiem ģenerālvienošanās noteiktās darba samaksas piemērošanai.

Jāatzīst, ka arī Valsts ieņēmumu dienests, līdzīgi kā Latvijas Būvniecības nozares arodbiedrība un Latvijas Būvuzņēmēju partnerība, saņēma dažāda rakstura jautājumus par ģenerālvienošanās piemērošanu no uzņēmumiem, kas veic saimniecisku darbību būvniecībā vai tai pietuvinātajās nozarēs, piemēram, norādītā pamatdarbības veida koda atbilstība faktiskajam saimnieciskās darbības veidam, ģenerālvienošanās noteiktās darba samaksas piemērošana, ja uzņēmuma saimnieciskajai darbībai piemīt sezonalitātes raksturs, ģenerālvienošanās noteiktās darba samaksas piemērošana nekvalificētiem strādniekiem (iespējas noteikt mazāku darba samaksu), kā arī ģenerālvienošanās pārejas noteikumu piemērošana.

Vienlaikus jāuzsver, ka 2020.gada 1.pusgadā Valsts darba inspekcijā netika saņemta neviena sūdzība par neapmaksātu virsstundu darbu.

Vērtējot pieejamos datus, jāatzīst, ka jau 2020.gada 10 mēnešos, salīdzinot ar 2019.gada attiecīgo periodu, būvniecības nozarē ir vērojams atalgojuma pieaugums. Saskaņā ar Valsts ieņēmumu dienesta datiem nodarbināto īpatsvars, kas saņēma par minimālo atalgojumu mazāku atalgojumu, ir samazinājies par 2,0 procentpunktiem, bet nodarbināto īpatsvars, kas saņēma ar valstī noteikto minimālo algu vienādo atalgojumu, samazinājies par 0,8 procentpunktiem. Nodarbināto īpatsvars, kas saņēma atalgojumu no valstī noteiktās minimālās algas līdz 700 eiro, ir samazinājies par 4,6 procentpunktiem. Savukārt nodarbināto īpatsvars, kas saņēma atalgojumu no 700,01 euro līdz 1400 euro, palielinājās par 4,3 procentpunktiem, un nodarbināto īpatsvars, kas saņēma atalgojumu virs 1400 euro, palielinājās par 1,4 procentpunktiem.

Tāpat pozitīva dinamika ir vērojama arī attiecībā uz vidējo stundas tarifa likmi. Būvniecības nozarē tā palielinājusies no 6,39 euro 2017. gadā līdz 8,16 euro 2020.gada 10 mēnešos.

**Informācija par darba vietām, kam atbilst būvniecības profesijas, 2020.gada 10 mēnešos**



Savukārt, analizējot darba ņēmēju, kuru profesiju kodi iekļauti būvniecības nozares ģenerālvienošanās 1.pielikumā, darba ienākumus, Valsts ieņēmumu dienests secināja, ka 2020.gada 10 mēnešos vidējā stundas tarifa likme vidēji mēnesī pārsniedz likmi, ko nosaka ģenerālvienošanās – 4,76 euro (skatīt tabulu).

Gan Valsts darba inspekcija, gan Valsts ieņēmumu dienests norādīja, ka 2020.gada pirmajā pusgadā netika saņemtas darbinieku sūdzības par regulējuma, kas izriet no Darba likuma 68.panta un attiecīgi arī ģenerālvienošanās, pārkāpumiem.

Vienlaikus Valsts ieņēmumu dienests par t.s. aplokšņu algu izmaksu 2020.gada 11 mēnešos saņēma 495 sūdzības no 482 nodokļu maksātājiem.

Savukārt 2020.gada 11 mēnešos saistībā ar “aplokšņu algu” izmaksu, t.sk. būvobjektos veiktajās darba devēju tematiskajās pārbaudēs 67,5 % jeb 212 pārbaudēs konstatēti pārkāpumi.

Visbiežāk konstatēts:

1) netiek pareizi aprēķināti un maksāti nodokļi no darba algām (147 gadījumi);

2) darbu regulējošo normatīvo aktu pārkāpumi (48 gadījumi);

3) ziņas par personām, kuras uzsākušas darbu, Valsts ieņēmumu dienestam iesniegtas novēloti (32 gadījumi).

Darba devēju tematisko pārbaužu laikā veiktā preventīvā darba rezultātā 170 nodokļu maksātāji paši ir novērsuši konstatētos pārkāpumus un iemaksai budžetā papildus ir aprēķinājuši valsts sociālās apdrošināšanas obligātās iemaksas un iedzīvotāju ienākuma nodokli 443,3 tūkst. euro apmērā, t.sk. 8,1 tūkst. euro par būvniecībā nodarbinātajiem, palielinot darba samaksu atbilstoši ģenerālvienošanās dokumentā noteiktajam. Par darba devēju tematiskajās pārbaudēs konstatētajiem pārkāpumiem 60 gadījumos piemērots naudas sods 39,7 tūkst. euro apmērā, tajā skaitā 29 gadījumos piemērots naudas sods 11,7 tūkst. euro apmērā par informatīvās deklarācijas par darba ņēmējiem neiesniegšanu nodokļu normatīvajos aktos noteiktajā termiņā. Piecos gadījumos piemērots naudas sods 4,0 tūkst. euro apmērā par grāmatvedības uzskaitē neuzrādītas darba samaksas izmaksāšanu. Turklāt veiktajos 36 nodokļu auditos papildus aprēķinātas valsts sociālās apdrošināšanas obligātās iemaksas un soda nauda 6735,9 tūkst. euro apmērā un iedzīvotāju ienākuma nodoklis un soda nauda 3062,7 tūkst. euro apmērā.

Lai ar nodokļu maksātāju panāktu savstarpēju sapratni par godīgu uzņēmējdarbības vidi, Valsts ieņēmumu dienests, konstatējot, ka būvkomersanta darba ņēmējiem darba samaksa neatbilst būvniecības nozares ģenerālvienošanās dokumentā noteiktajam, aicina būvkomersantu palielināt darba samaksu un iesniegt deklarāciju precizējumus. Kā rezultātā 48 būvkomersanti darba ņēmējiem palielināja darba samaksu un, iesniedzot deklarāciju precizējumus, iemaksai budžetā papildus ir aprēķinājuši valsts sociālās apdrošināšanas obligātās iemaksas un iedzīvotāju ienākuma nodokli 85,4 tūkst. euro apmērā.

Līdz ar to var secināt, ka darba samaksas pieaugums būvniecības jomā ir noticis, tomēr joprojām aktuāli ir jautājumi, kas saistīti ar spēkā esošo normu piemērošanas pareizību gan attiecībā uz darba un atpūtas laiku, gan arī darba samaksu.

[7] Papildus vēlamies norādīt, ka 2020.gada janvārī ir pabeigta Vienotās elektroniskās darba laika uzskaites datubāzes izstrāde. Savukārt 2020.gada februārī sākās centralizētā datu saņemšana no elektroniskajām darba laika uzskaites sistēmām par būvniecībā nodarbināto nostrādātajām stundām.

Vienotā elektroniskā darba laika uzskaites datubāze saņem un vienkopus uztur aktuālus, objektīvus un patiesus datus no visām būvlaukumos esošajām elektroniskās darba laika uzskaites sistēmām, kas ļauj veikt analīzi arī nodarbinātās personas griezumā par katra nodarbinātā darba faktiskajām darba stundām. Vienotās elektroniskās darba laika uzskaites datubāzes dati tiek nodoti Valsts ieņēmumu dienestam nodokļu administrēšanai un Valsts darba inspekcijai darba tiesisko attiecību regulējošo normatīvo aktu ievērošanas kontrolei. Vienotās elektroniskās darba laika uzskaites datubāzes dati liecina, ka 2020.gada pirmajos septiņos mēnešos vidēji 8,4% sistēmā reģistrētiem nodarbinātajiem ir reģistrēts darba laiks, kas ir lielāks par normālo darba laiku. Līdz ar to arī darbiniekiem ir iespēja efektīvāk aizstāvēt savas aizskartās intereses un sekot līdzi tam, vai darba devējs pareizi ir uzskaitījis darba laiku un attiecīgi arī veicis darba samaksas aprēķinu.

Vienlaikus jāvērš uzmanība uz to, ka saistībā ar elektroniskās darba laika uzskaites sistēmas (turpmāk - EDLUS) ieviešanu būvniecībā 2020.gada 11 mēnešos 66 būvobjektos tika veiktas tematiskās pārbaudes un apsekošanas, t.sk. 42 tematiskās pārbaudes galvenajam būvdarbu veicējam; 13 tematiskās pārbaudes un 302 apsekošanas apakšuzņēmējiem, kuru darbinieki strādāja būvobjektā. Pārbaudēs tika konstatēts, ka:

- 17 būvobjektos EDLUS nebija reģistrēti 54 darba ņēmēji, t.sk. ģenerāluzņēmēja 25 darba ņēmēji un apakšuzņēmēju 29 darba ņēmēji;

- sešos būvobjektos nevarēja uzrādīt EDLUS datus;

- divos būvobjektos EDLUS nenodrošināja pilnīgas informācijas reģistrēšanu;

- divu apakšuzņēmēju četriem darba ņēmējiem EDLUS reģistrētās darba stundas nebija uzskaitītas darba algas aprēķinā;

- viena apakšuzņēmēja diviem darba ņēmējiem EDLUS reģistrētās darba stundas pārsniedza darba algas aprēķinam uzskaitītās darba stundas par 10% - 20%;

- viena apakšuzņēmēja trīs darba ņēmējiem EDLUS reģistrētās darba stundas pārsniedza darba algas aprēķinam uzskaitītās darba stundas vairāk par 20%;

- vienā būvobjektā nebija ieviests EDLUS.

Jāpiebilst, ka Vienotās elektroniskās darba laika uzskaites datubāzes ieviešana pozitīvi iespaidoja būvniecības nozares ģenerālvienošanās piemērošanu. No uzņēmumu puses, kuriem būvlaukumos nodrošināta elektroniskā darba laika uzskaite un vienlaicīgi tiek konstatētas neatbilstības būvniecības nozares ģenerālvienošanās prasību ievērošanā, ir novērota pozitīva tendence neatbilstību novēršanā, jo ir lielāka nodarbināto nostrādāto stundu caurskatāmība.

[8] Ņemot vērā to, ka šobrīd ir tikai viena ģenerālvienošanās, kurā ir paredzēta iespēja atkāpties no vispārīgā Darba likuma 68.panta pirmās daļas regulējuma, kā arī to, ka faktiski šī iespēja tiek izmantota visai īsu periodu (tikai gadu), tomēr ir iespējams izdarīt zināmus secinājumus par Darba likuma 68.panta trešās un ceturtās daļas regulējuma piemērošanu praksē un tā ietekmi uz darbiniekiem.

Būvniecības nozares ģenerālvienošanās pušu komiteja Labklājības ministrijai 2020.gada 18.decembrī (vēstules Nr.20/01) pauda kopējo nostāju šajā jautājumā.

Šīs komitejas ieskatā grozījumi Darba likuma 68.pantā deva iespēju nozarei abpusēji izdevīgi vienoties par nozarei piemērotu regulējumu attiecībā pret darba samaksu un citiem jautājumiem. Šobrīd darba devējiem ir iespēja piemērot samazinātu virsstundas piemaksu 50 procentu apmērā un noteikt garāku summētā darba laika pārskata periodu (6 mēneši). Savukārt būvniecībā nodarbinātajiem ir daudz augstāka minimālā mēneša alga (780 euro), stundas tarifa likme (4.76 euro) un 5% piemaksa (39 euro) par kvalifikāciju, ja tā atbilst veicamajam darbam. Turklāt, lai gan vienošanās ir spēkā nedaudz vairāk par gadu, jau ir vērojamas pozitīvas tendences algu pieaugumā.

Būvniecības nozares ģenerālvienošanās pušu komiteja ir vērtējusi informāciju par darba vietām būvniecības nozares uzņēmumos (NACE 2.redakcijas apkopojošie kodi 41, 42 un 43), kā arī nodarbinātos, kas atbilst ģenerālvienošanās 1.pielikumam un secināja, ka ir vērojamas pozitīvas tendences algu pieaugumā, it sevišķi starp 9.profesiju klasifikatora pamatgrupā nodarbinātajiem. Piemēram, salīdzinot būvniecībā 9.profesiju klasifikatora pamatgrupā nodarbināto vidējās algas atšķirības 2019.gada pirmajos 10 mēnešos (pirms ģenerālvienošanās stāšanās spēkā) ar 2019.gada pēdējiem diviem mēnešiem, pieaugums valstī bija 4% apmērā, taču Latgales reģionā pat 7% apmērā. Savukārt, salīdzinot 2019.gada pēdējos divus mēnešus ar 2020.gada pirmajiem deviņiem mēnešiem, pieaugums valstī ir 10% apmērā, taču Latgales reģionā 18 % apmērā.

Būvniecības nozares ģenerālvienošanās pušu komitejas rīcībā nav informācijas par pārkāpumiem saistībā ar virsstundu piemaksas izmaksu.

Līdz ar to ir īstenojies Būvniecības nozares ģenerālvienošanās pušu komitejas mērķis: celt būvniecības nozarē nodarbināto darba samaksu, it sevišķi mazāk atalgotajās profesijās, potenciāli: samazinot ēnu ekonomikas īpatsvaru, paaugstinot nodokļu un iemaksu apmēru, palielinot valsts sociālā nodrošinājuma apmēru nodarbinātajiem un nodrošinot godīgāku konkurences vidi darba devējiem.

Tādēļ Būvniecības nozares ģenerālvienošanās pušu komiteja pozitīvi vērtē izdarītos grozījumus Darba likuma 68.pantā un aicina arī turpmāk veicināt sociālo partneru autonomiju, dodot iespēju nozaru sociālajiem partneriem ar vispārsaistošo ģenerālvienošanās palīdzību veidot vispiemērotāko regulējumu.

Izvērtējot visu iesaistīto pušu sniegto informāciju, jāsecina, ka kopumā būvniecības nozares ģenerālvienošanās paredzētā iespēja izmaksāt samazinātu piemaksu par virsstundu darbu, vienlaikus palielinot nozarē strādājošo darba samaksu, ir veicinājusi darba samaksas pieaugumu nozarē strādājošajiem un līdz ar to arī nodokļu nomaksu, kas kopumā vērtējams kā darbinieku stāvokli uzlabojošs virziens.

Šāda regulējuma pozitīvo ietekmi atzīst gan Latvijas Būvniecības nozares arodbiedrība, gan arī Latvijas Būvuzņēmēju partnerība, gan Latvijas Brīvo arodbiedrību savienība, gan Latvijas Darba devēju konfederācija.

Vienlaikus, ņemot vērā to, ka precīza darba laika uzskaite ir nepieciešama, lai pareizi aprēķinātu darbiniekam izmaksājamo darba samaksu, ir būtiski arī turpmāk sekot līdzi darba laika uzskaitei būvniecības jomā. Informējam, ka atbilstoši Ministru kabineta 2020.gada 11.augusta protokollēmumam Ekonomikas ministrijai sadarbībā ar Finanšu ministriju (Valsts ieņēmumu dienestu) un Labklājības ministriju (Valsts darba inspekciju) ir uzdots iesniegt izskatīšanai Ministru kabinetā informatīvo ziņojumu par elektroniskās darba laika uzskaites ieviešanas un vienotās elektroniskās darba laika uzskaites datubāzes datu izmantošanas efektivitāti un ietekmi uz būvniecības nozares attīstību un ēnu ekonomikas mazināšanos līdz 2021.gada 1.jūlijam. Līdz ar to situācija būvniecības jomā tiks analizēta, un, ja nepieciešams, tiks sagatavoti priekšlikumi būvniecības politikas pilnveidošanai vai nozares vispārīgās pārraudzības īstenošanai.

Tādēļ kopumā jāsecina, ka šobrīd nav indikāciju par nepieciešamību grozīt normatīvos aktus attiecībā uz Darba likuma 68.panta trešajā un ceturtajā daļā paredzēto izņēmumu no vispārīgā principa, jo esošais regulējums ir pozitīvs attiecībā uz darbinieka ieguvumu. Turklāt Latvijas Brīvo arodbiedrību savienības un Latvijas Darba devēju konfederācijas ieskatā šobrīd spēkā esošais regulējums ir saglabājams.

Labklājības ministre R.Petraviča

I.Vjakse, 67021570

[Ineta.Vjakse@lm.gov.lv](mailto:Ineta.Vjakse@lm.gov.lv)

2937